b'\n_START_ARTICLE_\nEdvard Wolf\n_START_SECTION_\n\xc5\xbdivljnje in delo\n_START_PARAGRAPH_\nVitez Edvard Wolf rojen v dru\xc5\xbeini sodnika Antona Wolfa in matere Katarine rojene Zadnik (Sadnjek, iz Planine pri Rakeku). V arhivu akademije likovnih umetnosti na Dunaju je izpri\xc4\x8dano, da je obiskoval osmi razred gimnazije v Gradcu, v \xc5\xa1olskem letu 1851/1852 modelarsko \xc5\xa1olo te akademije, 1854/1855 bil \xc5\xa1e vedno vpisan na akademiji. Spri\xc4\x8devalo za slikanje glav po anti\xc4\x8dnih predlogah z dne 13. julija 1854 ga je oprostilo voja\xc5\xa1ke slu\xc5\xbebe. V letih 1856\xe2\x80\x931858 je \xc5\xa1tudiral na akademiji v Benetkah, kmalu zatem postal profesor risanja v Splitu, kasneje pa na vi\xc5\xa1ji realki v Trstu._NEWLINE_Slike je prvi\xc4\x8d javno predstavil 1859 na Dunaju. Na Slovenskem sodijo med njegova zgodnja dela oltarne slike v \xc5\xbeupnijski cerkvi v Velikih La\xc5\xa1\xc4\x8dah (sv. Fran\xc4\x8di\xc5\xa1ek Ksav. (1862), sv. Janez Ev., sv. Ana in mu\xc4\x8denke); umetnostni zgodovinar France Stel\xc3\xa9 mu je tu pripisal \xc5\xa1e Marijino vnebovzetje. Oltarne slike je naredil tudi za cerkvi v Splitu in Trstu. Od \xc5\xa1tevilnih pokrajinskih slik in drugih motivov, ki jih navaja literatura ali ki so v javnih in zasebnih zbirkah, so znane: Pokrajina ob vodi s kravami (1862), Ortne\xc5\xa1ki grad (1866), Otroka ob obre\xc5\xbeju (1882), Kra\xc5\xa1ka pokrajina (1888), Dolina pri Repentabru (1897), Kolodvor ob morju (1899), Pokrajina ob ve\xc4\x8derni zarji (1901); od portretov (pove\xc4\x8dini nedatirani) pa: Wolfova mati (danes v NGS), dopasni portret Wolfove \xc5\xbeene, Wolfove h\xc4\x8dere Josipine kot otroka (ok. 1885) in kot dekleta, dopasni dekli\xc5\xa1ki portret z dolgimi lasmi (v NGS), Otro\xc5\xa1ka glava (1888) in drugih. V Trstu je slikal portrete za gr\xc5\xa1ko dru\xc5\xbeino Economo in za viteza Zachovnika; tu je tudi poslikal strop svoje vile. Druga znana Wolfova dela kopije: Tiziana (v bene\xc5\xa1ki akademiji), van Dycka in Botticellija ter krajine in tiho\xc5\xbeitja so nedatirana. H\xc4\x8di Josipina (poro\xc4\x8dena s finskim svetnikom Erichom M\xc3\xbchleisnom; \xc5\xbeivela v Ljubljani) je hranila okoli 30 risb krajin, 10 cvetli\xc4\x8dnih motivov, 20 \xc5\xa1tudij figur. Veliko slik je Wolf prodal na Dunaj._NEWLINE_Wolf je bil realisti\xc4\x8dni slikar. Pokrajinskim slikam je dodajal romanti\xc4\x8dne poudarke (son\xc4\x8dni zahod, srne ob gozdni jasi, drevesa v vetru), stroge in akademsko ve\xc5\xa1\xc4\x8de slikane portrete pa po\xc5\xbeivljal s svetlobnimi u\xc4\x8dinki.'